১৯৯৭ সালের আইসিসি ট্রফি জয় বাংলাদেশের ক্রিকেটের অগ্রযাত্রায় বড় এক মাইলফলক। সেমিফাইনালে স্কটল্যান্ডকে হারিয়ে প্রথমবারের মতো বিশ্বকাপে খেলা নিশ্চিত করেছিল বাংলাদেশ দল। এরপর কুয়ালালামপুরের কিলাত কেলাব মাঠের ফাইনালে কেনিয়াকে হারিয়ে অধিনায়ক আকরাম খান উঁচিয়ে ধরেন আইসিসি ট্রফি। আইসিসি জয়ী দলের খেলোয়াড় এবং সাবেক-বর্তমান বোর্ড কর্মকর্তারা এখন কেবল ট্রফি উঁচিয়ে ধরার ওই ছবিটাই মনে করতে পারেন। পরবর্তীকালে ট্রফিটা কোথায় গেল, সেই স্মৃতি মুছে গেছে সবারই।